Okresná prokuratúra Košice-okolie 
Štúrova 7, 041 47 Košice 	

Sp. zn. : 2 Pv 668/13/8806	Košice, 29.5.2014
EEČ : 2-65-153-2014

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Košice-okolie
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	trvalé bydlisko: XXXXX
Okresnému úradu Košice-okolie, so sídlom v Košiciach , odboru všeobecnej vnútornej správy

-	v obci XXXXX, okres Košice-okolie, dňa 10. 8. 2013 v čase od 19.00 hod. do 04:30 hod. dňa 11. 8. 2013 v budove na futbalovom štadióne počas konania diskotéky odcudzil z kabelky zavesenej na stoličke fotoaparát zn. Sony-Cybershot fialovej farby, cím svojim konaním spôsobil XXXXX škodu na odcudzených veciach vo výške 99,99 €,

nakoľko výsledky skráteného vyšetrovania ukazujú, že nejde o trestný čin ale o skutok, ktorý by mohol tento orgán prejednať ako priestupok

Odôvodnenie:
            Poverený príslušník Okresného riaditeľstva Policajného zboru v Košiciach-okolie, Odbor poriadkovej polície,  Obvodné oddelenie Policajného zboru Kysak, uznesením sp. zn. ORP-1093/KY-KS-2013  začal trestné stíhanie a následne dňa 9. 9. 2013 vzniesol obvinenie XXXXX pre prečin krádeže podľa § 212 ods. 1 Trestného zákona na tom skutkovom základe , že :
- v obci XXXXX, okres Košice-okolie, dňa 10. 8. 2013 v čase od 19.00 hod. do 04:30 hod. dňa 11. 8. 2013 v budove  na futbalovom štadióne počas konania diskotéky odcudzil z kabelky zavesenej na stoličke fotoaparát zn. Sony-Cybershot fialovej farby, mobilný telefón zn. Sony Wperia L bielej farby s IMEI : 88 06 07 16 69 472, koženú peňaženku tmavomodrej farby s finančnou hotovosťou 70,- €, 2 ks kreditné karty Českej sporiteľne a preukaz na zľavnené cestovné, čím svojim konaním spôsobil XXXXX škodu na odcudzených veciach vo výške 531,- €.

        Nakoľko obv. XXXXX nebolo v rámci skráteného vyšetrovania dokázané, že okrem fotoaparátu zn. Sony - Cybershot odcudzil aj ostatné, v skutku uvádzané veci a to mobilný telefón zn. Sony Xperia L, bielej farby, koženú peňaženku tmavomodrej farby s finančnou hotovosťou 70 €, 2 ks kreditné karty Česká sporiteľňa a preukaz na zľavnené cestovné, odcudzením ktorých bola poškodenej XXXXX spôsobená škoda vo výške 369 €, bolo nutné vylúčiť konanie smerujúce k odcudzeniu zvyšných vecí do samostatného skutku na samostatné konanie pod spisovú značku ČVS:ORP-530/KY-KS-2014. Poverený príslušník Obvodného oddelenia PZ v Kysaku vydal dňa 13. 05. 2014 uznesenie o vylúčení veci v zmysle § 21 ods. 1 Trestného poriadku. 

          Po skončení vyšetrovania bol na tunajšiu prokuratúru predložený vyšetrovací spis s návrhom na postúpenie veci.

          Po preskúmaní spisového materiálu som dospela k záveru, že konanie obvineného naplnilo pojmové znaky korešpondujúceho priestupku.

        Ako vyplýva z vykonaného skráteného vyšetrovania, obvinený XXXXX sa k spáchaniu skutku kladenému mu za vinu priznal v plnom rozsahu a poškodenej odcudzený fotoaparát vrátil.

         Poškodená XXXXX  vo svojej výpovedi popísala pravdepodobný priebeh skutku, pričom uviedla spôsob akým zistili, že fotoaparát ukradol obvinený XXXXX, ktorý ho následne nepoškodený vrátil.

        Z protiprávneho konania je obvinený usvedčovaný aj výpoveďami svedkov XXXXX, XXXXX, XXXXX, XXXXX a XXXXX.

        V zmysle § 214 ods.1 Tr. por. prokurátor alebo policajt  postúpi vec inému orgánu, ak výsledky vyšetrovania alebo skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom alebo iným správnym deliktom alebo by mohol byť prejednaný v disciplinárnom konaní.

       Kvalifikačným znakom pre naplnenie pojmových znakov prečinu krádeže podľa § 212 ods. 1 Trestného zákona a teda podmienkou trestnosti je spôsobenie malej škody, ktorá v zmysle ustanovenia § 125 ods.1 Tr.zák. má prevyšovať sumu 266.-€.

          Podľa odborného vyjadrenia bola hodnota odcudzeného fotoaparátu ku dňu spáchaného prečinu vyčíslená na výšku 99,99 € a teda  v  danom prípade nebola naplnená objektívna stránka tohto prečinu t.j. následok vyjadrený výškou spôsobenej škody a preto bolo potrebné rozhodnúť tak ako je uvedené vo výrokovej časti tohto rozhodnutia.           

         Tento skutok možno právne posúdiť ako priestupok, na prejednanie ktorého je vecne a miestne príslušný  Okresný úrad Košice - okolie so sídlom v Košiciach.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Olejníková
prokurátorka